ফেডারেশনের কাছে তদ্বির করে ঘরের মাঠে আইলিগের আয়োজন করে সমর্থকদের কাছে প্রশংসা আদায় করে নিয়েছেন মোহনবাগান কর্মকর্তারা। তবে নিজেদের মাঠে সমর্থকদের সামনে ‘হিরো’ হওয়ার সুযোগ হাতছাড়া করলেন মোহনবাগান ফুটবলাররা। তা-ও আবার দেশের যুব ফুটবলারদের বিরুদ্ধে।
একাধিক সুযোগ নষ্ট, মাঝমাঠ-আক্রমণে কোনও সামঞ্জস্য না থাকা, তারকা ফুটবলারদের চোট-আঘাতের কারণে প্রথম একাদশ গড়তে কোচ সঞ্জয় সেনের হিমশিম খাওয়া, সনি নর্দের অনুপস্থিতিতে দলের প্লে মেকারের অভাব, ডিকা-ক্রোমাদের ফিনিশিংয়ের দুর্বলতা— সবমিলিয়ে ঘরের মাঠ দেখিয়ে দিল মোহনবাগানের একাধিক ফাঁকফোকর। যার সারমর্ম, ইন্ডিয়ান অ্যারোজ-এর বিরুদ্ধে মোহনবাগানের ‘হোম’ ম্যাচ মোটেই সুখকর হল না। তা-ও আবার ২৪ মিনিটে দশ জনে খেলা অ্যারোজ-এর বিরুদ্ধেও গোল করতে ব্যর্থ বাগান ফুটবলাররা।
জোড়া ড্রয়ের পর যুব ফুটবলারদের বিরুদ্ধে কোচ সঞ্জয় সেন প্রথম একাদশে দুটো পরিবর্তন এনেছিলেন। কিংসলে ও নিখিল কদমকে প্রথম এগারোয় রাখা হয় যথাক্রমে রাণা ঘরামি এবং সনি নর্দের জায়গায়।
ঘরের মাঠে ভরা গ্যালারির সামনে ২৫ মিনিটেই এগিয়ে গিয়েছিল মোহনবাগান। বক্সের মধ্যে নিখিল কদমকে ফাউল করেছিলেন আশিস রাই। রেফারি মোহনবাগানকে পেনাল্টি দিলে গোল করেন ডিপান্ডা ডিকা।
তবে এগিয়ে গিয়েও বেশিক্ষণ লিড ধরে রাখতে পারেননি সবুজ মেরুন ফুটবলাররা। এগিয়ে যাওয়ার ছ’মিনিট পরেই গোল হজম! মোহনবাগানের ‘গন্ধ’ লেগে রহিম আলির অ্যাসিস্ট থেকেই অ্যারোজ-এর হয়ে সমতাসূচক গোল করেন রাহুল প্রবীণ।
ম্যাতোসের ছেলেরা প্রথম থেকেই উজ্জীবিত ফুটবলে মোহনবাগানের সঙ্গে সমানে সমানে টক্কর দিয়ে গেলেন। মাঝমাঠ হোক বা রক্ষণ— অভিজিৎ সিংহ, বিস্ময় গোলের মালিক নওরেম, জিতেন্দ্রদের সামলাতে হিমশিম খাচ্ছিলেন নিখিল, কিংসলে, কিংশুকরা।
প্রথমার্ধে ১-১ হয়ে যাওয়ার পর দ্বিতীয়ার্ধে কোচ সঞ্জয় সেন শেখ ফৈয়াজ /মনদীপ সিংহ, আজাহারউদ্দিন মল্লিক/র‌্যানিয়ের ফার্নান্ডেজ, নিখিল কদম/চেস্টারপল লিংডো— তিন-তিনটে পরিবর্তন ঘটান। পাশাপাশি ৬৫ মিনিটে জোড়া হলুদ কার্ড দেখে মার্চিং অর্ডার পেয়ে মাঠ ছাড়েন অমরজিৎ সিংহ কিয়াম। এত করেও জয়সূচক গোলের খাতা খুলতে ব্যর্থ বাগান ফুটবলার। ড্রয়ের হ্যাটট্রিক করেই সন্তুষ্ট থাকতে হল তাঁদের।
টানা তিন ম্যাচ ড্র করে আপাতত শিলংয়ের সঙ্গে যুগ্মভাবে চার নম্বরে আটকে রইল গঙ্গাপাড়ের ক্লাব। ম্যাচের পর ক্লাব তাঁবুতেই উঠল ‘গো ব্যাক সঞ্জয়’ ধ্বনি’। ক্ষুব্ধ সমর্থকরা। সবমিলিয়ে নতুন বছরের আগেই অসন্তোষের চোরাস্রোত বাগান শিবিরে।